«Brødre som skal tale skal riste de skitne, vantro svinespiserne, gjøre Stortinget dems om til lilletinget.»

«Denne markeringen er arrangert av MUSLIMER, ment for muslimer, og mot norges deltakelse i okkupasjonen av Afghanistan og massakre av muslimer.»

«Americans, including civilians, should be killed by muslims anywhere in the world.»

Uttalelsene ovenfor er hentet fra Facebook-gruppa «Demonstrasjon: Norske soldater ut av Afghanistan».

Har du tips i denne saken? Ta kontakt med NRKs reporter!

Har fått tillatelse

Stortingets administrasjon bekrefter overfor NRK.no at de har gitt tillatelse til at det skal holdes en demonstrasjon mot krigen i Afghanistan på Løvebakken 20. januar.

NRK.no ble først oppmerksom på gruppa da det viste seg at enkelte av medlemmene også står bak en del av nettsjikanen Louiza Louhibi ble utsatt for etter at hun sto fram som voldtektsoffer i høst.

Uttrykker avsky

På Facebook blir Louiza Louhibi fortalt at hun fortjente å bli voldtatt fordi hun forlot islam. Nå tar 21-åringen opp kampen mot det hun kaller nettekstremister. Foto: Siv Sandvik / NRK

Flere av profilene bak hetsen er nå slettet, men fortsatt ytres det ekstreme holdninger på nettsiden som planlegger demonstrasjonen.

De hyller blant annet drap på Nato-soldater og uttrykker avsky mot «vantro» nordmenn.

Det foregår også religiøse diskusjoner på Facebook-sida, der de toneangivende medlemmene gir uttrykk for en svært streng tolkning av islam.

Flere av medlemmene av gruppa uttrykker bekymring for at demonstrasjon er «uislamsk». Profilen som opprettet gruppa forsikrer at arrangementet vil gå fredelig for seg, og at kvinner og menn vil holdes adskilt.

Artikkelen fortsetter under bildet:

Arrangørene legger opp til strenge regler for hvordan demonstrasjonen skal gjennomføres. Foto: Skjermdump

Men det er uvisst hvem som står bak Facebook-gruppa og den planlagte markeringen.

Det er også uklart om det er snakk om en organisert gruppe, men etter det NRK.no erfarer består arrangørene av et løst nettverk av mellom fem og 15 bekjente som er aktive på sosiale medier.

Vil ikke stå fram med navn

NRK.no har utvekslet flere e-poster med en som hevder å være en av arrangørene, men vedkommende nekter å fortelle hva han heter.

Han har svart på flere av våre spørsmål, men vil kun la oss bruke sitatene dersom alt han skriver blir gjengitt - også religiøse oppfordringer.

NRK.no har derfor valgt å ikke bruke sitatene i en redaksjonell sammenheng, men uttalelsene er lagt ved:

Du kan lese tilsvaret fra arrangørene her

Facebook-gruppa om demonstrasjonen har hele 1238 medlemmer, men flere av medlemmene er lagt til uten at de vet det selv.

En av dem er forfatter og samfunnsdebattant Mahmona Khan.

– Hæ, er jeg medlem av den gruppa, spør hun når NRK.no tar kontakt. Etter å ha sett hva slags gruppe det er snakk om, melder hun seg straks ut.

– Dette er holdninger jeg overhodet ikke deler, og jeg ante ikke at jeg var medlem, ser hun.

Artikkelen fortsetter under bildet:

Profilen som opprettet Facebook-gruppa understreker at demonstrasjonen først og fremt er for muslimer, ikke «vantro» nordmenn. Foto: Skjermdump

Oppfordret folk til å forlate gruppa

Også Louiza Louhibi var en periode medlem av gruppa uten å vite hva slags holdninger den sto for.

– Jeg skrev et innlegg der jeg oppfordret folk til å arrangere sin egen demonstrasjon mot krigen, som ikke bare var for ekstremister, sier hun.

«For det er tydelig her at det en liten gruppe her som har misforstått Islam, og er mer opptatt av å kalle Norge et kuffar (vantro, red. anm.) land enn engasjementet i Afghanistan,» skrev hun.

Artikkelen fortsetter under bildet:

Louiza Louhibi reagerte da hun fant ut at hun hadde blitt lagt til en Facebook-gruppe med ekstreme syn. Foto: Skjermdump

Sjikanen økte

Oppfordringen om å forlate gruppa falt ikke i god jord, og hun forteller at hetsen fra enkelte av medlemmene økte i styrke.

– De sendte flere private meldinger til meg på Facebook, og flere fra dette miljøet sendte meg sjikanerende meldinger, sier Louhibi.

Louhibis strategi for å motarbeide det hun kaller nettekstremister er å svare alle.

– Jeg prøver å være høflig og svare med faktaopplysninger, sier hun.

Louhibi forteller at hun har opplevd at noen av hetserne har unnskyldt seg.

– Jeg synes ikke de virker truende, så lenge jeg svarer uten å være aggressiv, sier hun.

PST vil ikke kommentere

Men hun har likevel valgt å informere Politiets Sikkerhetstjeneste (PST) om Facebook-gruppa «Demonstrasjon: Norske soldater ut av Afghanistan».

Martin Bernsen, PST. Foto: Åserud, Lise / SCANPIX

– Jeg bare sendte dem en tips-mail, for jeg tenker det er greit at de følger litt med, sier hun.

Informasjonssjef i PST, Martin Bernsen, sier til NRK.no at de av prinsipp ikke kan kommentere konkrete saker som denne.

På generelt grunnlag sier han:

– Sosiale medier har de senere år utviklet seg til å bli en plass der ekstreme holdninger formidles, og PST kommer til å ha et økt fokus på dette framover.

PST er først og fremst opptatt av konkrete trusler mot myndighetspersoner og nasjonale mål, men følger også med på ulike miljøer for å se hvordan de utvikler seg.

